钦定古今图书集成/理学汇编/经籍典/第085卷 > 叶适习学记言 > 《论子华子于古三坟八索》
## 钦定古今图书集成/理学汇编/经籍典/第085卷 > 叶适习学记言 > 《论子华子于古三坟八索》

混茫之中，是名太初。实生三气，曰始，曰元，曰元。通三
为一，离之为两，是名“阴阳。”五运流转，有轮枢之象。水
涵太乙之中精，润泽百物，行乎地中。风涵太元之中
精，动化百物，行乎天上。上赤之象，其宫成离；下黑之
象，其宫成坎。坎离独干乎天中，天地而立生，生万物，
新新而不穷。阳气为火，火胜故冬至之日燥。阴气为
“水，水胜故夏至之日湿，火则上炎，水则下注。”程子儒
者，而其言如此，异哉？然亦无以为异者，盖古之言道，
三坟、八索，旧所闻记，往往皆然。故问者有“风轮转，三
三六六，谁究谁使”之语，明其为常所传习也。按：浮屠
在异域，而风水诸轮，相有执持，上至有顶，其说尤怪。
至以为意生之身亲履其处，又非推测之比矣。《洪范》
九畴，箕子言“天所锡一为五行”，即程子所谓上炎下
注者。而风轮坎离之说，舜禹所不道也。《易》言“坎有孚，
维心亨”，离“利贞，亨。畜牝牛吉”，无所谓独干中气生生
万物新新而不穷者。若《三坟》《八索》果以此为《易》，则伏
羲、神农之道，岂必尽见黜于后人哉？盖经籍乖异，无
所统一，怪妄之所由起，转相诞惑而不能正尔。后世
学者，幸《六经》之已明，五行、八卦品列纯备，道之会宗，
无所变流，可以日用而无疑矣。奈何反为“太极”、“无极”、
动静、男女、清虚一大，转相夸授，自贻蔽蒙，悲夫！盖孔
子已尽究古人之《易》，学发于彖，其天地精微，皆卦义
所未言。不幸《大传》《文言》诸杂说，附益混乱，是以令学
者纷纷至此。夫悬日月以示人。惟无目故不能见。若
有目而昧之。可谓智乎。